Document ID: /roh_data/filtered/fineweb-2-filterrobots_roh.jsonl.gz/44832

Grosser Rat
Cussegl grond
Gran Consiglio
Il stalking è sa sviluppà vinavant ils ultims onns. Cun las novas pussaivladads tecnicas sco er pervia da la mobilitad ch'è ozendi bler pli gronda, è er creschida la multifariadad dal stalking.
Da definir il stalking n'è betg uschè simpel, perquai ch'i sa tracta d'in cumportament ch'è fitg datiers ad auters causals sco la violenza u la smanatscha a chasa. Tuttina datti cleras caracteristicas per definir il stalking.
Uschia capita il stalking per regla durant ina perioda pli lunga e sa mussa tras mulestas per telefon, per e-mail u per messadis. Er po il stalking sa manifestar tras persequitar, guettar e suandar ina persuna a la plazza da lavur, en il temp liber u davant l'abitaziun. Er il spiunar e mulestar persunas vischinas, parentas ed enconuschentas tutga latiers. Senza ina intervenziun ad ura exista la ristga ch'il stalking sa midia en moda fluctuanta a smanatschas u schizunt ad acts da violenza.
Dapi in detg temp s'occupan ins en Svizra sin plaun politic dal tema stalking. Differents chantuns sco Berna, ils dus Appenzells, Zug, Uri, Neuchâtel e.u.v. han previs mesiras spezialas cunter il stalking ed èn uschia sa rendids abels d'agir. Il rapport spezial dal Departament federal da l'intern (DFI) davart violenza cuntegna la suandanta frasa:
«Sche la polizia agescha ad ura ed en moda offensiva, è quai en cas da stalking savens fitg impurtant per survegnir il stalking uschè svelt sco pussaivel sut controlla resp. per metter ina fin a tal.»
Perquai ch'il causal manca, na datti en il chantun Grischun fin ussa naginas cifras en il sectur dal stalking. Il maximum da las cussegliaziuns tar l'Agid a victimas dal Grischun lascha dentant presumar ch'il dumber da persunas pertutgadas da stalking crescha er en il Grischun.
En Svizra vegn applitgà in model da 3 fasas per proteger persunas pertutgadas da stalking en moda immediata, cuntinuanta e persistenta.
Quel lavura cun intervenziuns immediatas, pia cun mesiras per intervegnir immediatamain cunter la persuna che fa stalking, per pudair interrumper uschè svelt sco pussaivel l'autodinamica (l'uschenumnada spirala da stalking), cun ina fasa da stabilisaziun, pia cun mesiras per prevegnir a repetiziuns ed ad in auter agir suenter il fatg ed uschia per stabilisar la situaziun resp. per mantegnair resp. per cuntinuar cun mesiras immediatas efficazias, sco er cun soluziuns persistentas, pia cun mesiras per mantegnair ina protecziun a media ed a lunga vista cunter ulteriuras acziuns da stalking.
Per pudair applitgar quest model ch'è sa cumprovà en differents chantuns, dovri ina basa legala. Blers chantuns disponan gia d'ina basa dal gener, en il Grischun però manca ina tala fin ussa.
Per insumma pudair proteger persunas ch'èn pertutgadas da stalking, sto il Cussegl grond stgaffir ina basa legala.
Per serrar questa largia en nossa legislaziun, pretendan las sutsegnadras ed ils sutsegnaders ch'ina basa legala per il causal dal «stalking» vegnia stgaffida analogamain als chantuns numnads qua survart.
Cuira, ils 22 d'october 2020
Rettich, Geisseler, Casty, Baselgia-Brunner, Bettinaglio, Cahenzli-Philipp, Cantieni, Caviezel (Cuira), Gartmann-Albin, Hofmann, Hohl, Holzinger-Loretz, Müller (Favugn), Niggli-Mathis (Grüsch), Perl, Preisig, Rutishauser, Schwärzel, Thür-Suter, Ulber, von Ballmoos, Widmer (Favugn), Widmer-Spreiter (Cuira), Wilhelm, Zanetti (Landquart), Brändli Capaul, Bürgi-Büchel, Pajic, Spadarotto, Tomaschett (Cuira), Tscholl
Il Post spezialisà interchantunal da la polizia criminala svizra definescha stalking sco in persequitar e mulestar intenziunà e repetì d'ina persuna, uschia che sia segirezza vegn smanatschada e sia moda da viver vegn restrenschida. En quest connex sa tracti senza dubi d'ina greva restricziun che po avair consequenzas per la sanadad e per la situaziun economica. Per pudair proteger ina persuna pertutgada da stalking, dovri d'ina vart instruments che pussibiliteschan d'intervegnir immediatamain, da l'autra vart pussaivladads d'intervegnir a media ed a lunga vista, cun agid da las qualas la dinamica dal stalking po vegnir interrutta (Christian Schwarzenegger/ Aurelia Gurt, Rechtliche Möglichkeiten gegen Stalking in der Schweiz, Gutachten zuhanden des Eidgenössisches Büros für Gleichstellung von Mann und Frau, Berna 2019, p. 4).
Tals instruments existan gia en il dretg penal, en il dretg da procedura penala, en il dretg civil, en il Cudesch da procedura civila, en il dretg davart l'agid a victimas ed en il dretg da polizia chantunal (cf. Schwarzenegger/Gurt, al lieu inditgà, p. 5-15). La Regenza ha l'intenziun da cumplettar las mesiras correspundentas en il rom da la revisiun parziala da la Lescha davart l'execuziun giudiziala en quel senn ch'i duai vegnir stgaffida en la Lescha da polizia la basa per contactar en moda extendida persunas periclitantas. Uschia duai il Post da cussegliaziun per persunas violentas survegnir la pussaivladad da contactar la persuna periclitanta en connex cun tut ils cas da violenza a chasa e da la porscher ina cussegliaziun cunter violenza. Cun quest instrument duain vegnir cumplettadas las mesiras vertentas en il sectur da la violenza a chasa. Da quest instrument pon persunas pertutgadas da stalking però profitar mo, sch'ellas vivan ensemen cun il delinquent. Questas sco er las autras pussaivladads d'intervenziun n'èn betg vegnidas concepidas spezialmain per persunas pertutgadas da stalking. Ni sin plaun chantunal ni sin plaun federal n'existan actualmain mesiras da protecziun spezialas per persunas pertutgadas da stalking.
L'incumbensa qua avant maun pretenda che questa largia en la lescha vegnia serrada e ch'i vegnia stgaffida ina basa legala per il causal dal «stalking» analogamain als chantuns Berna, Appenzell Dador, Appenzell Dadens, Zug, Uri sco er Neuchâtel. Uschenavant ch'i vegn pretendì da stgaffir ina norma penala speziala per stalking, vali da resguardar che la Cumissiun per dumondas giuridicas dal Cussegl naziunal ha decidì ils 3 da matg 2019 da suttametter a las chombras federalas in sboz elavurà per duas normas penalas che faciliteschan la persecuziun penala da persunas che fan stalking. L'iniziativa parlamentara correspundenta vegn motivada da la Cumissiun per dumondas giuridicas dal Cussegl naziunal cun quai ch'il stalking restrenschia las persunas pertutgadas en lur libertad ed en lur concepziun individuala da la vita e possia chaschunar donns psichics, socials ed economics. L'instrumentari giuridic vertent na bastia betg per chastiar il stalking e sviluppia in effect preventiv general memia pitschen. Pervia da quai stoppian d'ina vart vegnir cumplettads ils causals penals da la smanatscha e da la constricziun en la Part speziala dal Cudesch penal, da l'autra vart stoppian vegnir chattadas soluziuns en reguard al far valair il dretg en cas da cyberstalking (iniziativa parlamentara 19.433). La Cumissiun per dumondas giuridicas dal Cussegl dals chantuns ha approvà quest proceder ils 29 d'october 2019. Pia pon ins partir dal fatg ch'i vegnia bainbaud stgaffì sin plaun federal in causal penal spezial per il stalking.
Sche l'incumbensa qua avant maun avess però da pretender autras mesiras da protecziun preventivas per persunas pertutgadas da stalking, ha la Regenza gia empermess en il program da la Regenza 2021-2024 d'examinar questa dumonda en il rom dal management da smanatschas. En quest connex ha ella explitgà ch'i duain – cun il management chantunal da smanatschas – vegnir percepids e valitads ad ura svilups privlus da persunas per evitar in act violent potenzial. Cun quai duai vegnir augmentada la segirezza da la populaziun envers extremissem violent, envers radicalisaziun, envers violenza a chasa ed envers stalking, ma er la segirezza d'instituziuns sco l'administraziun e las scolas. En il center stettia la collavuraziun sistematica ed interdisciplinara da tut las autoritads e da tut ils posts involvids sco er la regulaziun da las cumpetenzas e da las incumbensas respectivas. La collavuraziun duaja vegnir instituziunalisada e professiunalisada cun in concept cumplessiv e cun la creaziun d'in post spezialisà per il management da smanatschas. En quest connex stettia en il center da chattar mesiras interdisciplinaras sut l'aspect da las differentas incumbensas legalas. Las basas legalas che sajan necessarias per quai duajan vegnir stgaffidas, ils instruments correspundents duajan vegnir applitgads e las collavuraturas ed ils collavuraturs involvids duajan vegnir scolads (program da la Regenza e plan da finanzas 2021-2024, p. 445).
Sa basond sin questas explicaziuns propona la Regenza al Cussegl grond da midar questa incumbensa sco suonda:
I stoppia vegnir stgaffì in artitgel da lescha che dat la pussaivladad a la polizia d'ordinar in scumond da raiun resp. in scumond local, in scumond da s'avischinar ed in scumond da contact sco mesira speziala da la polizia da segirezza.
13 da schaner 2021